連日得雜花數株藝之池亭感而有作
作者：韓元吉
朝代：宋

paragraphs: 七十已過半，所向意不如。
一官計大州，僕僕畏簡書。
酒薄不可醉，歌舞見已疏。
亦有淡生活，詩成自相紓。
池面數尺地，荆棘試翦除。
爲覓桃李花，養根待春初。
日暮公事已，呼童細耘鋤。
稍稍浄朽壤，依依列荒墟。
歲月能幾何，坐見紅綺舒。
更須土脈動，藝柳分芙蕖。
賞心固難事，寓目良有餘。
即此且痛飲，三年冀安居。
勿言傳舍耳，吾生亦蘧廬。
苟無名利著，朝市均樵漁。